यांगोन,(एएफपी)। म्यांमार में मुस्लिम रोहिंग्या को भगाने के बाद उनके नामो निशान तक को मिटाया जा रहा है। म्यांमार में जिस गांव में वह लोग रह रहे थे उन्हें पूरी तरह नष्ट किया जा रहा है। मानवाधिकार वॉच ने कहा कि सैटेलाइट इमेजरी से पता चलता है कि हाल के महीनों में म्यांमार के अधिकारियों ने उत्तरी रखाइन में कम से कम 55 रोहिंगिया गांवों को नष्ट कर दिया है। साथ ही उन साइटों पर साक्ष्यों को मिटाने के लिए सरकार की निंदा की जहां सैनिकों पर अत्याचार का आरोप लगाया गया है।

कोलोराडो बेस्ड डिजिटल ग्लोब द्वारा शुक्रवार को सेटेलाइट से कुछ तस्वीरें जारी की गई हैं, जिसमें रोहिंग्या के गावों का परिद्शय साफ दिखाई दे रहा है। तस्वीरों में यह देखा जा सकता है कि कुछ ही महीनों में उस जगह में काफी बदलाव आ गए हैं। जहां पहले गांवो के लोगों के घर नजर आते थे अब वही जगह सपाट दिख रही है।

एजेंसी के मुताबिक एक महिला ने बताया कि जब वह बांग्लादेश से अपने घर मायिन ह्लट वापस लौटी थी तब उसे वहां की हालत देखकर काफी हैरानी हुई थी। उसने बताया कि बहुत से घरों को पिछले साल जला दिया गया और सब कुछ खत्म कर दिया गया। यहां तक कि वहां पेड़ों को भी नष्ट कर दिया गया। महिला ने एपी को बताया कि उन्होंने बुलडोजर से सब कुछ नष्ट कर दिया। मैंने बड़ी मुश्किल से अपना घर पहचाना। सभी घर अब खत्म हो चुके हैं। सारी यादें भी जा चुकी हैं। उन्होंने सब कुछ खत्म कर दिया।’

पिछले साल अगस्त से उत्तरी राखीन से लगभग रोहिंग्या आबादी के खाली हो गई है। सैन्य कार्रवाई के कारण रोहिंग्या मुसलमान म्यांमार छोड़ बांग्लादेश जाने पर मजबूर हो गए हैं। म्यांमार के सशस्त्र बलों के ऊपर ना केवल रोहिंग्या मुसलमानों के घरों को जलाने का आरोप है, बल्कि नरसंहार, रेप और लूटपाट मचाने का भी आरोप है।

संयुक्त राष्ट्र ने म्यांमार पर मुस्लिम अल्पसंख्यकों के खिलाफ एक जातीय सफाई अभियान चलाने का आरोप लगाया है, जो कि मुख्य रूप से बौद्ध राष्ट्र में तीव्र भेदभाव का सामना कर रहे हैं। म्यांमार ने इन आरोपों का खंडन किया लेकिन संयुक्त राष्ट्र के जांचकर्ताओं को उस क्षेत्र की जांच करने से रोक दिया गया जहां हजारों रोहिंग्या मारे गए हैं। सरकार का कहना है कि रखाइन स्टेट में आतंकवादी समूहों को जवाब देने के लिए हमले किए जा रहे हैं।

रखाइन स्टेट के उत्तरी इलाकों गावों की पहली तस्वीरें 9 फरवरी को सामने आई थी। उस वक्त म्यांमार में यूरोपीय संघ के राजदूत क्रिस्टियन श्मिट ने इन तस्वीरों को सोशल मीडिया पर पोस्ट किया था। तस्वीरों के माध्यम से यह अनुमान लगाया जा रहा है कि दिसंबर से लेकर फरवरी के बीच करीब 28 गांवों को बुलडोजर की मदद से समतल कर दिया गया है।

Posted By: Arti Yadav

डाउनलोड करें जागरण एप और न्यूज़ जगत की सभी खबरों के साथ पायें जॉब अलर्ट, जोक्स, शायरी, रेडियो और अन्य सर्विस